આ વિશ્વ અનંત છે, તેમાં વ્યાપી રહેલા પરમાત્મા પણ અનંત છે. આ અનંત વિશ્વને માપી શકાતું નથી, પણ પામી શકાય છે. સંતો, શાસ્ત્રો અને બ્રહ્મનિષ્ઠ સદ્‌ગુરુઓના કથન મુજબ વિશ્વવ્યાપી પરમાત્માનો એક અંશ પ્રત્યેક વ્યક્તિના દેહમાં બિરાજમાન છે. મહામાનવોએ આ અંશને આત્મા કહ્યો છે. આ અંતર્યામીને શોધવા કોઈ સાચા સદ્‌ગુરુના માર્ગદર્શન મુજબ આત્મખોજ કરવાની જરૂર છે. સામાન્ય રીતે કોઈ પણ ભૌતિક મંદિરમાં રહેલી દેવમૂર્તિનાં દર્શન બંધ બારણે થઈ શકતાં નથી. બહાર લાગેલાં તાળાં અને બારણાં ખોલીને અંદરનો અંધકાર દૂર કરવા માટે દીપક પ્રગટાવવો પડે છે. આમ કરવાથી જ દર્શન શક્ય બને છે.